CELEX: 
Language: lv
Date: 2019-07-29 00:00:00
Title: KOMISIJAS ĪSTENOŠANAS LĒMUMS (ES) …/.. par Amerikas Savienoto Valstu tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām

KOMISIJAS ĪSTENOŠANAS LĒMUMS (ES) …/..
            
            
               (29.7.2019)
            
            
               par Amerikas Savienoto Valstu tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (EK) Nr. 1060/2009 par kredītreitingu aģentūrām
                  1
                un jo īpaši tās 5. panta 6. punktu,
            
            
               tā kā:
            
            
               (1)Ar Regulas (ES) Nr. 1060/2009 5. panta 6. punktu Komisija tiek pilnvarota pieņemt lēmumu par līdzvērtību, saskaņā ar kuru trešās valsts tiesiskā un uzraudzības sistēma nodrošina, ka šajā trešā valstī atļauju saņēmušās vai reģistrētās kredītreitingu aģentūras (CRA) atbilst juridiski saistošām prasībām, kas ir līdzvērtīgas prasībām, kuras ir noteiktas minētajā regulā un kuras attiecīgajā trešā valstī efektīvi uzrauga un īsteno. 
            
            
               (2)Šā līdzvērtības lēmuma mērķis ir ļaut Amerikas Savienoto Valstu (ASV) CRA, ciktāl tās nav sistēmiski nozīmīgas finanšu stabilitātei vai finanšu tirgu integritātei vienā vai vairākās dalībvalstīs, pieteikties sertifikācijai Eiropas Vērtspapīru un tirgu iestādē (EVTI). Šis lēmums par līdzvērtību ļauj EVTI novērtēt katru CRA atsevišķi un piešķirt atbrīvojumu no dažām organizatoriskām prasībām attiecībā uz CRA, kas darbojas Eiropas Savienībā, tostarp prasību par fizisku klātbūtni Eiropas Savienībā.
            
            
               (3)Lai trešo valstu tiesisko un uzraudzības sistēmu varētu uzskatīt par līdzvērtīgu, tai ir jāatbilst vismaz trīs Regulas (EK) Nr. 1060/2009 5. panta 6. punktā noteiktajiem nosacījumiem. 
            
            
               (4)Komisija 2012. gada 5. oktobrī pieņēma Īstenošanas lēmumu 2012/628/ES
                  2
               , secinot, ka ir izpildīti šie trīs nosacījumi, un atzīstot ASV tiesiskās un uzraudzības sistēmu attiecībā uz CRA par līdzvērtīgu tajā laikā spēkā esošajām Regulas (EK) Nr. 1060/2009 prasībām.
            
            
               (5)Saskaņā ar Regulas (EK) Nr. 1060/2009 5. panta 6. punkta pirmo nosacījumu kredītreitingu aģentūrām trešā valstī ir jāsaņem atļauja vai jāreģistrējas, un tām jābūt arī pakļautām pastāvīgai efektīvai uzraudzībai un tiek nodrošināta prasību izpilde. ASV tiesiskā un uzraudzības sistēma nosaka, ka CRA ir jāreģistrējas Vērtspapīru un biržas darījumu komisijā (SEC) kā valstī atzītām statistisko reitingu organizācijām (Nationally Recognized Statistical Ratings Organizations — NRSRO), lai atļautu to reitingu izmantošanu regulatīviem mērķiem. SEC tās pēc tam pastāvīgi uzrauga. SEC ir piešķirtas visaptverošas uzraudzības pilnvaras, kas tai ļauj pārliecināties par to, vai kredītreitingu aģentūras izpilda savas juridiskās saistības. Šīs pilnvaras ietver tiesības piekļūt dokumentiem, veikt izmeklēšanu un veikt pārbaudes uz vietas, kā arī tiesības pieprasīt piekļuvi tālruņa sarunu un elektroniskās saziņas dokumentācijai. SEC var īstenot šīs pilnvaras ne vien attiecībā uz kredītreitingu aģentūrām, bet arī citām kredītreitingu noteikšanas darbībās iesaistītām personām. ASV tiesiskā un uzraudzības sistēma nosaka, ka SEC katra valstī atzīta statistisko reitingu organizācija jāpārbauda vismaz reizi gadā un jāziņo par šo pārbaužu rezultātiem. Ja SEC ir konstatējusi, ka kāda valstī atzīta statistisko reitingu organizācija nepilda kādas no attiecīgā tiesiskā regulējuma izrietošas saistības, tā var pieņemt dažādus uzraudzības pasākumus, lai izbeigtu pārkāpumus. Šie pasākumi ietver pilnvaras atsaukt reģistrāciju, apturēt reitingu izmantošanu regulatīviem mērķiem un uzdot kredītreitingu aģentūrām pārtraukt pārkāpumu. Turklāt SEC var kredītreitingu aģentūrām noteikt stingras sankcijas par attiecīgo prasību pārkāpumiem. Tādējādi valstī atzītajām statistisko reitingu organizācijām pastāvīgi tiek piemērota efektīva uzraudzība un nodrošināta prasību izpilde. Starp EVTI un SEC noslēgtajā sadarbības nolīgumā paredzēta informācijas apmaiņa par īstenošanas pasākumiem un uzraudzības pasākumiem, kuri veikti attiecībā uz pārrobežu kredītreitingu aģentūrām.
            
            
               (6)Saskaņā ar Regulas (EK) Nr. 1060/2009 5. panta 6. punkta otro nosacījumu CRA trešā valstī ir jāpilda juridiski saistoši noteikumi, kas ir līdzvērtīgi Regulas (EK) Nr. 1060/2009 6.–12. pantā un I pielikumā izklāstītajiem noteikumiem. ASV tiesisko un uzraudzības sistēmu uzskata par līdzvērtīgu CRA regulai attiecībā uz interešu konfliktu pārvaldību, organizatoriskajiem procesiem un procedūrām, kam ir jābūt ieviestām kredītreitingu aģentūrā, saistībā ar reitingu metodikas kvalitāti, kredītreitingu publiskošanu un kredītreitingu noteikšanas darbību vispārēju un regulāru publiskošanu. Tādējādi ASV tiesiskā un uzraudzības sistēma nodrošina līdzvērtīgu aizsardzību integritātes, pārredzamības, kredītreitingu aģentūru labas pārvaldības un kredītreitingu noteikšanas darbību uzticamības ziņā. 
            
            
               (7)Saskaņā ar ar Regulas (EK) Nr. 1060/2009 5. panta 6. punkta trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties attiecībā uz kredītreitingu saturu un kredītreitingu noteikšanas metodiku. Šajā aspektā likums aizliedz SEC un jebkurai citai valsts iestādei ASV iejaukties kredītreitingu saturā un kredītreitinga noteikšanas metodikā.
            
            
               (8)ASV tiesiskā un uzraudzības sistēma joprojām atbilst trīs nosacījumiem, kas sākotnēji tika noteikti Regulas (EK) Nr. 1060/2009 5. panta 6. punktā. Tomēr ar Eiropas Parlamenta un Padomes Regulu (ES) Nr. 462/2013
                  3
                tika ieviestas papildu prasības attiecībā uz Savienībā reģistrētām CRA, padarot stingrāku šīm CRA piemērojamo tiesisko un uzraudzības režīmu. Šīs papildu prasības ietver juridiski saistošus noteikumus CRA par reitingu prognozēm, interešu konfliktu pārvaldību, konfidencialitātes prasībām, izmaiņām reitingu metodikā un kredītreitingu izklāstu un publiskošanu. 
            
            
               (9)Saskaņā ar Regulas (ES) Nr. 462/2013 2. panta 1) punkta b) apakšpunkta otro daļu šīs papildu prasības piemēro, lai no 2018. gada 1. jūnija novērtētu trešo valstu tiesiskās un uzraudzības sistēmas līdzvērtību. 
            
            
               (10)Ņemot vērā iepriekš minēto, Komisija 2017. gada 13. jūlijā lūdza Eiropas Vērtspapīru un tirgu iestādei (EVTI) sniegt konsultāciju par cita starpā ASV tiesiskās un uzraudzības sistēmas līdzvērtību šīm papildu prasībām, kas ieviestas ar Regulu (ES) Nr. 462/2013, un tās novērtējumu par jebkādu atšķirību būtisko nozīmi. 
            
            
               (11)Savā 2017. gada 17. novembrī publicētajā tehniskajā atzinumā EVTI norādīja, ka ASV tiesiskās un uzraudzības sistēmas noteikumi attiecībā uz CRA ir pietiekami, lai izpildītu ar Regulu (ES) Nr. 462/2013 noteiktās papildu prasības.
            
         
         
            
               (12)Ar Regulas (ES) Nr. 462/2013 3. panta 1. punkta w) apakšpunktu tiek ieviesta reitinga prognozes definīcija un ar Regulu (EK) Nr. 1060/2009 tagad, konkrētas, kredītreitingiem piemērojamas prasības prasības, attiecina arī uz kredītreitingu prognozēm. ASV tiesiskā un uzraudzības sistēma atzīst reitingu novērojumus (“rating watches”), kas ir sava veida reitinga prognoze Regulas (EK) Nr. 1060/2009 nozīmē, kas iekļauti tās darbības jomā. 
            
            
               (13)Lai stiprinātu pārliecību par kredītreitingu aģentūru neatkarību attiecībā uz vērtējamām juridiskajām personām, Regula (ES) Nr. 462/2013 paplašina Regulas (EK) Nr. 1060/2009 6. panta 4. punkta, 6.a un 6.b punkta noteikumus par interešu konfliktiem, tos attiecinot uz tādiem, ko izraisījuši akcionāri vai locekļi, kas ieņem ar svarīgu amatu minētajā CRA. Tāpat ASV tiesiskajā un uzraudzības sistēmā ir ietverti noteikumi, lai nodrošinātu aizsardzību situācijā, kad valstī atzītas statistiskas reitingu organizācijas akcionāri var radīt interešu konfliktus CRA.
            
            
               (14)Ar Regulu (ES) Nr. 462/2013 ievieš jaunus noteikumus, lai nodrošinātu, ka konfidenciālo informāciju izmanto tikai mērķiem, kas ir saistīti ar kredītreitingu noteikšanas darbībām, un tā tiek aizsargāta pret krāpšanu, zādzību vai ļaunprātīgu izmantošanu. Šajā nolūkā Regulas (EK) Nr. 1060/2009 10. panta 2.a punktā ir noteikts, ka CRA visus kredītreitingus, reitinga prognozes un informāciju, kas ar tiem saistīta, līdz izpaušanas brīdim ir jāapstrādā kā iekšēja informācija. ASV tiesiskā un uzraudzības sistēma atzīst, ka nepublicēta reitinga darbība var būt iekšēja informācija. Valstī atzītai statistiskai reitingu organizācijai ir jābūt ieviestai politikai un procedūrām, kas neļautu publiskot selektīvu un neatbilstošu informāciju, kura iegūta saistībā ar kredītreitinga pakalpojumu sniegšanu. Tādējādi pastāv uzticama sistēma, lai aizsargātu pret konfidenciālas informācijas ļaunprātīgu izmantošanu.
            
            
               (15)Regulas (ES) Nr. 462/2013 mērķis ir palielināt kredītreitingu metodikas pārredzamību un kvalitāti. Regulas (ES) Nr. 1060/2009 I pielikuma D iedaļas I daļas 3. punktā noteikts, ka CRA ir pienākums ļaut vērtējamai juridiskai personai radīt iespēju vērst uzmanību uz jebkādiem kļūdainiem faktiem pirms kredītreitinga vai reitinga prognozes publicēšanas. ASV tiesiskajai un uzraudzības sistēmai nav tādas pašas prasības, bet valstī atzītai statistiskai reitingu organizācijai ir procedūras, lai informētu vērtētos debitorus un vērtēto vērtspapīru vai naudas tirgus instrumentu emitentus par kredītreitinga lēmumiem un pārsūdzībām par galīgajiem un gaidāmajiem kredītreitinga lēmumiem.
            
            
               (16)Ar Regulu (ES) Nr. 462/2013 ievieš aizsardzības pasākumus Regulas (EK) Nr. 1060/2009 8. panta 5.a, 6.aa un 6.ab un 7. punktā, lai nodrošinātu to, ka nekādi reitingu metodikas grozījumi neietekmē metodikas precizitāti. ASV tiesiskajā un uzraudzības sistēmā ir noteikts, ka katrai valstī atzītai statistiskai reitingu organizācijai jāizveido, jāuztur, jāīsteno un jādokumentē politika, kas ir pamatoti izstrādāta, lai nodrošinātu, ka nekavējoties tiek publicētas būtiskas izmaiņas procedūrā un metodikā, valstī atzītās statistiskās reitingu organizācijas tīmekļa vietnē viegli pieejamā daļā. Nav īpaša pienākuma labot konstatēto kļūdu metodikā, bet tas izriet no vispārīgākiem noteikumiem par metodikas kvalitāti.
            
            
               (17)Regula (ES) Nr. 462/2013 pastiprina prasības attiecībā uz kredītreitingu izklāstu un publiskošanu. Saskaņā ar Regulas (EK) Nr. 1060/2009 8. panta 2. punktu un I pielikuma D iedaļas I daļas 2.a punktu CRA papildina reitingu metodikas, modeļu un galveno reitinga noteikšanas pieņēmumu publiskošanu ar skaidriem un viegli saprotamiem norādījumiem, kas izskaidro visus pieņēmumus, parametrus, ierobežojumus un jebkādas neskaidrības par kredītreitinga procesā izmantotajiem modeļiem un reitingu metodiku. ASV tiesiskā un uzraudzības sistēmā ir prasības nodrošināt atbilstošus norādījumus par reitinga pasākumiem un metodiku. Ir arī prasības, lai nodrošinātu, ka kredītreitings atspoguļo visu informāciju, kas tiek uzskatīta par būtisku.
            
            
               (18)Lai stiprinātu konkurenci un ierobežotu interešu konfliktu iespējas CRA nozarē, ar Regulu (ES) Nr. 462/2013 tiek ieviesta prasība Regulas (EK) Nr. 1060/2009 I pielikuma E iedaļas II daļā, ka maksām, ko CRA iekasē par kredītreitingiem un papildu pakalpojumiem, būtu jābūt nediskriminējošām un pamatotām ar faktiskajām izmaksām. Tajā tiek noteikts, ka CRA ir jāpublisko konkrēta finanšu informācija. ASV tiesiskajā un uzraudzības sistēmā ir ietverti vispārēji pienākumi reģistrēt un uzglabāt informāciju par maksu un klientu saziņu, kas palīdz sasniegt pārredzamības, konkurences un interešu konfliktu mazināšanas mērķi; tiek pieprasīts, lai valstī atzītas statistiskās reitingu organizācijas katru gadu iesniedz SEC vairākus finanšu pārskatus.
            
            
               (19)Proporcionalitātes princips un uz risku balstīta pieeja palīdz Komisijai novērtēt trešās valsts regulatīvo režīmu. Ņemot vērā kopīgi izvērtētos faktorus un EVTI sniegto tehnisko atzinumu, var uzskatīt, ka ASV tiesiskā un uzraudzības sistēma attiecībā uz CRA atbilst nosacījumiem, kas noteikti Regulas (EK) Nr. 1060/2009 5. panta 6. punkta otrajā daļā, un tā jāturpina uzskatīt par līdzvērtīgu ar minēto regulu izveidotajai tiesiskajai un uzraudzības sistēmai.
            
            
               (20)Juridiskās noteiktības labad būtu jāpieņem jauns īstenošanas lēmums un Īstenošanas Lēmums 2012/628/ES būtu jāatceļ.
            
            
               (21)Komisijai sadarbībā ar EVTI būtu jāturpina regulāri uzraudzīt CRA piemērojamo tiesisko un uzraudzības pasākumu attīstību, tirgus attīstību un uzraudzības sadarbības efektivitāti pārraudzības un izpildes jomā Amerikas Savienotajās Valstīs, lai nodrošinātu nepārtrauktu atbilstību.
            
            
               (22)Šajā lēmumā paredzētie pasākumi saskan ar Eiropas Vērtspapīru komitejas atzinumu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Regulas (EK) Nr. 1060/2009 5. panta piemērošanas vajadzībām ASV kredītreitingu aģentūru tiesiskā un uzraudzības sistēma tiek atzīta par līdzvērtīgu Regulā (EK) Nr. 1060/2009 noteiktajām prasībām.
            
            
               2. pants
            
            
               Īstenošanas lēmumu 2012/628/ES atceļ.
            
            
               3. pants
            
            
               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē, 29.7.2019
            
            
               
                     Komisijas vārdā –
               
            
         
         
            
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 302, 17.11.2009., 1. lpp.
               
               
                  
                     (2)
                  
                        Komisijas Īstenošanas lēmums 2012/628/ES (2012. gada 28. aprīlis) par Amerikas Savienoto Valstu tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām (OV L 274, 9.10.2012., 32. lpp.).
               
               
                  
                     (3)
                  
                        Eiropas Parlamenta un Padomes Regula (ES) Nr. 462/2013 (2013. gada 21. maijs), ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).